KOMISIJOS ĮGYVENDINIMO REGLAMENTAS (ES) 2021/2081

2021 m. lapkričio 26 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos indoksakarbo patvirtinimo galiojimas ir iš dalies keičiamas Komisijos įgyvendinimo reglamentas (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalies b punktą ir 78 straipsnio 2 dalį,

kadangi:

(1) Komisijos direktyva 2006/10/EB (2) indoksakarbas įtrauktas į Tarybos direktyvos 91/414/EEB (3) I priedą kaip veiklioji medžiaga;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(3) Komisijos įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos indoksakarbo patvirtinimas nustoja galioti 2022 m. spalio 31 d.;

(4) pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį buvo pateikta paraiška dėl indoksakarbo patvirtinimo galiojimo pratęsimo;

(5) pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška išsami;

(6) valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitos projektą ir 2016 m. lapkričio 28 d. pateikė jį Europos maisto saugos tarnybai (toliau – Tarnyba) ir Komisijai;

(7) Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitą taip pat išplatino pareiškėjui ir valstybėms narėms, kad jie pateiktų pastabų, ir pradėjo viešas konsultacijas dėl šio vertinimo. Tarnyba gautas pastabas persiuntė Komisijai;

(8) 2017 m. gruodžio 15 d. Tarnyba pateikė Komisijai išvadą (6), ar galima manyti, kad indoksakarbas atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. Šios išvados ekotoksikologijos skyrius 2018 m. buvo iš dalies pakeistas siekiant patikslinti rizikos bitėms vertinimą pagal atitinkamas Europos Komisijos gaires (SANCO/10329/2002-rev.2). 2019 m. gegužės 15 d. Komisija paprašė Tarnybos atlikti atnaujintą indoksakarbo keliamos rizikos žinduoliams ir bitėms tarpusavio peržiūrą. 2019 m. spalio 28 d. Tarnyba priėmė pareiškimą dėl atnaujintos tarpusavio peržiūros dėl veikliosios medžiagos indoksakarbo keliamos rizikos žinduoliams ir bitėms (7), į kurią atsižvelgta antroje atnaujintoje Tarnybos išvadoje dėl to, ar galima manyti, kad indoksakarbas atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

(9) Tarnyba nustatė didelę susirūpinimą keliančią sritį, susijusią su dideliu ilgalaikiu pavojumi laukiniams žinduoliams, visų pirma ilgalaikiu pavojumi smulkiems žolėdžiams žinduoliams;

(10) be to, nustatyta didelė rizika vartotojams ir darbuotojams dėl tipiško naudojimo salotose, taip pat nustatyta didelė rizika bitėms, kai medžiaga tipiškai naudojama sėkloms auginti skirtuose kukurūzuose, cukriniuose kukurūzuose ir salotose;

(11) dokumentų rinkinyje nepateikta pakankamai duomenų, todėl nebuvo įmanoma galutinai įvertinti kelių rizikos sričių. Visų pirma dėl to, kad trūksta duomenų apie sėjomainos būdu auginamų kultūrinių augalų metabolizmą, naminių paukščių metabolizmą, liekanų kiekį pirminiuose ir sėjomainos būdu auginamuose kultūriniuose augaluose ir duomenų apie vandens apdorojimo procesų poveikį liekanų geriamajame vandenyje pobūdžiui, nebuvo galima užbaigti rizikos vartotojams vertinimo. Be to, nebuvo galima užbaigti dirvožemio metabolito IN-U8E24 poveikio požeminiam vandeniui vertinimo, nes trūksta duomenų apie dirvožemio degradaciją ir adsorbciją. Taip pat nebuvo galima užbaigti kelių metabolitų ekotoksikologinės rizikos vertinimo;

(12) 2018 m. lapkričio 14 d. pareiškėjas pranešė Komisijai apie savo sprendimą atšaukti tipinę naudojimo paskirtį salotose.

(13) Komisija paprašė pareiškėjo pateikti pastabų dėl Tarnybos išvados, patikslintos išvados ir pareiškimo. Be to, remdamasi Įgyvendinimo reglamento (ES) Nr. 844/2012 14 straipsnio 1 dalies trečia pastraipa, Komisija paragino pareiškėją pateikti pastabų dėl patvirtinimo galiojimo pratęsimo ataskaitos projekto. Pareiškėjas pateikė pastabas ir jos buvo atidžiai išnagrinėtos;

(14) vis dėlto, nepaisant pareiškėjo argumentų, su veikliąja medžiaga susijusių problemų pašalinti nepavyko;

(15) dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas yra naudojamas pagal vieną ar kelias tipiškas paskirtis. Todėl, remiantis to reglamento 20 straipsnio 1 dalies b punktu, tikslinga nepratęsti veikliosios medžiagos indoksakarbo patvirtinimo galiojimo;

(16) todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(17) valstybėms narėms turėtų būti skirta pakankamai laiko augalų apsaugos produktų, kurių sudėtyje yra indoksakarbo, registracijai panaikinti;

(18) tais atvejais, kai valstybės narės augalų apsaugos produktams, kurių sudėtyje yra indoksakarbo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų būti kuo trumpesnis;

(19) Komisijos įgyvendinimo reglamentu (ES) 2021/1449 (8) indoksakarbo galiojimo pabaigos data pratęsta iki 2022 m. spalio 31 d., kad medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Tačiau atsižvelgiant į tai, kad galiojimo pratęsimo sprendimas buvo priimtas iki pratęsto galiojimo pabaigos datos, šis reglamentas turėtų būti taikomas kuo greičiau;

(20) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl indoksakarbo patvirtinimo;

(21) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos patvirtinimo galiojimo nepratęsimas Veikliosios medžiagos indoksakarbo patvirtinimo galiojimas nėra pratęsiamas.

2 straipsnis Įgyvendinimo reglamento (ES) Nr. 540/2011 pakeitimai Iš Įgyvendinimo reglamento (ES) Nr. 540/2011 priedo A dalies išbraukiama 119 eilutė (indoksakarbas).

3 straipsnis Pereinamojo laikotarpio priemonės Valstybės narės panaikina augalų apsaugos produktų, kurių sudėtyje yra veikliosios medžiagos indoksakarbo, registraciją ne vėliau kaip 2022 m. kovo 19 d.

4 straipsnis Lengvatinis laikotarpis Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi 2022 m. rugsėjo 19 d.

5 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. lapkričio 26 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2006 m. sausio 27 d. Komisijos direktyva 2006/10/EB, iš dalies keičianti Tarybos direktyvą 91/414/EEB, įtraukiant veikliąsias medžiagas forchlorfenuroną ir indoksakarbą (OL L 25, 2006 1 28, p. 24).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) 2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

(6) EFSA Journal 2018;16(1):5140, 36 pp. doi:10.2903/j.efsa.2018.5140. Adresas internete: www.efsa.europa.eu.

(7) EFSA (Europos maisto saugos tarnyba), 2019 m. Statement on the updated peer review concerning the risk to mammals and bees for the active substance indoxacarb. EFSA Journal 2019;17(10):5866, 10 p.

(8) 2021 m. rugsėjo 3 d. Komisijos įgyvendinimo reglamentas (ES) 2021/1449, kuriuo dėl veikliųjų medžiagų 2-fenilfenolio (įskaitant jo druskas, kaip antai natrio druską), 8-hidroksichinolino, amidosulfurono, bifenokso, chlormekvato, chlortolurono, klofentezino, klomazono, cipermetrino, daminozido, deltametrino, dikambos, difenokonazolo, diflufenikano, dimetachloro, etofenprokso, fenoksapropo-P, fenpropidino, fludioksonilo, flufenaceto, fostiazato, indoksakarbo, lenacilo, MCPA, MCPB, nikosulfurono, parafininių alyvų, parafininės alyvos, penkonazolio, pikloramo, propakvizafopo, prosulfokarbo, kvizalofop-P-etilo, kvizalofop-P-tefurilo, sieros, tetrakonazolio, trialato, triflusulfurono ir tritosulfurono patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 313, 2021 9 6, p. 20).